Papersnake/gushiwen huggingface dataset:
水仙子·嘲楚仪
乔吉（元代）

顺毛儿扑撒翠鸾雏，暖水儿温存比目鱼，碎奔忙儿垒就阳台路。望朝云思暮雨，楚巫娥偷取些工夫。殢酒人归未，停歌月上初，今夜何如？
拟古五首 其一
何梦桂（宋代）

木落不离根，菊槁不离枝。人怀父母心，岂愿生别离。

皇路謇幽蔽，民用婴百罹。南枝栖越鸟，忍逐北风飞。

北风藐万里，分此无回期。骨朽化为尘，魂魄将南归。
皇雅十首·《宪古》二章
尹洙（宋代）

帝告庶邦，式是典彜。
元侯顯父，戚臣宗支。
正乃封圻，予一人是毗。
凡曰附城，罔尔俾之。
畜兵厚赋，靡尔得私。
毋凶而国，作福作威。
天子有命，畴敢不祗。
子孙承承，唯万世规。
七骑子
王哲（金朝）

真个重阳子，得个好因缘。因缘。待做做，做神仙。神仙。惺惺诚了了，了了金丹一粒圆。圆圆。祥云送上天。上天。明师更与白花莲。花莲莹，最最最新鲜。新鲜。辉辉清洒洒，清香馥郁妙玄玄。玄上长生玉帝前
与诸子登岘山
孟浩然（唐代）

人事有代谢，往来成古今。
江山留胜迹，我辈复登临。
水落鱼梁浅，天寒梦泽深。
羊公碑尚在，读罢泪沾襟。(尚在 一作：字在)
征人
罗邺（唐代）

青楼一别戍金微，力尽秋来破虏围。锦字莫辞连夜织，

塞鸿长是到春归。正怜汉月当空照，不奈胡沙满眼飞。

唯有梦魂南去日，故乡山水路依稀。
赋西汉
魏徵（唐代）

受降临轵道，争长趣鸿门。驱传渭桥上，观兵细柳屯。

夜宴经柏谷，朝游出杜原。终藉叔孙礼，方知皇帝尊。
行经巩县访杜少陵墓不得
戴絅孙（清代）

稷契平生志，空怜老大身。艰危思弟妹，丧乱感君臣。

雨泣空山夜，风惊故国春。耒阳诬醉饱，唐史尔何人。
次韵和酬裴寺丞喜子修书
梅尧臣（宋代）

唐宋典册竟骈罗，汉诏重令与削磨。
古圣规模犹可法，众贤驰骋必无蹉。
既除太史来为尹，遂用非才往补讹。
代匠只忧伤手甚，君宜怜我不遑他。
奉柬大司成先生令嗣
吴与弼（明代）

未遂生刍一束忱，白杨几感老怀深。金昆玉季停云处，攀折江东渭北情。
始见
罗与之（宋代）

雪后寒犹劲，书窗怯暂开。
因沽江畔酒，姑见竹间梅。
岁月峥嵘去，衰颓次第来。
谁能忧许事，杖屦且徘徊。
或以诗送来禽次韵奉酬
陈傅良（宋代）

连年栽树未成阴，赪实堆盘慰我心。
手把新诗堪永日，休夸法帖送来禽。
谢公定和二范秋怀五首邀予同作
黄庭坚（宋代）

采莲涉江湖，采菊度林薮。
插鬓不成妍，谁怜飞蓬首。
平生耦耕地，风雨深稂莠。
谢公遂如此，永袖绝弦手。
偈
释省回（宋代）

南番人泛船，塞北人摇舻。
波斯入大唐，须弥山作舞。
资政王侍郎南京留守
梅尧臣（宋代）

百世兴王地，乘时已建都。
离宫万户寄，京邑四方模。
尹以名臣万，朝仍宿哲俞。
果资卿属重，将俾国人苏。
迎饯车交辙，奔驰士结途。
许嗟人惠夺，宋迟德恩敷。
日月天闱近，山河地势趋。
压城隋柳密，开苑汉池枯。
文物希前代，讴歌得大儒。
邹枚迹虽古，宾从岂今无。
齐山
董俨（宋代）

千里远木笼秋浦，万里澄江浸落晖。
醉恨春深输杜牧，满头无菊戴将归。
赵侯保民惠政纪实诗 纪哨马伏地十四
邵君美（宋代）

黄花市路苦无多，长乐街头几度过。哨骑欲来先自伏，邦人喜不见兵戈。
士冠辞
佚名（先秦）

令月吉日。始加元服。弃尔幼志。顺尔成德。寿考惟祺。介尔景福。

吉月令辰。乃申尔服。敬尔威仪。淑慎尔德。眉寿万年。永受胡福。

以岁之正。以月之令。咸加尔服。兄弟具在。以成厥德。黄耇无疆。

受天之庆。甘醴惟厚。嘉荐令芳。拜受祭之。以定尔祥。承天之休。

寿考不忘。旨酒既清。嘉荐亶时。始加元服。兄弟具来。孝友时格。

永乃保之。旨酒既湑。荐荐伊脯。乃申尔服。礼仪有序。祭此嘉爵。

承天之祜。旨酒令芳。笾豆有楚。咸加尔服。肴升折俎。承天之庆。

受福无疆。礼仪既备。令月吉日。昭告尔字。爰字孔嘉。髦士攸宜。

宜之于假。永受保之。
次韵张文焕慵庵万山堂即事二首
方回（元代）

新晴钟鼓暮楼台，人与清空两不埃。
日已顿无宣子畏，云应全为退之开。
夜凉河汉牛初渡，秋爽关山雁欲来。
好向丰年作张主，未须松鼎煮丹胎。
寄节维那
释智愚（宋代）

几度忘言话克宾，丛林音响许谁闻。
海山秋夜对孤月，应记北高峰顶云。
春色十分
陈著（宋代）

今日冠春春十分，画图深处著侬身。
纷纷扑面狂蜂蝶，错认閒人作主人。
苕霅舟中戏题
周紫芝（宋代）

永日扁舟破浪迟，青蘋不动柳垂垂。满川安得飞来雨，看湿红裙雪藕丝。
徐提干为沈运使种竹于上饶新居昭礼有诗蕃同
赵蕃（宋代）

玉谿佳山水，不减阆州南。
新居助幽深，所万成竹参。
徐郎亦如事，知公幽趣耽。
过溪买龙雏，云根破烟岚。
地形择便宜，土壤泉亦甘。
春雷一番筍，要戒园翁馋。
邻进而约来往，要须开径天。
风月无常主，平分未为贪。
定有王子猷，造门不舆蓝。
啸咏忘主宾，用意端不凡。
政尔功名迫，此事未易谭。
待公幅巾归，我亦脱青衫。
晚眺得初月有怀二首 其一
郭之奇（明代）

薄暮来孤眺，春愁强独宽。轻云归远岫，初月动微澜。

物象宜高广，人心亦静安。如何羁客绪，复自有千端。
减字木兰花
倪稱（宋代）

新诗细览。满纸骊珠光眩眼。高论倾湖。倒峡词源世不如。

园池日胜。只恨孤鸾犹舞镜。陶写须诗。怪得连篇字字奇。
淳化二年八月晦日夜梦于上前赋诗既寤唯省一
王禹偁（宋代）

节近登高忽叹嗟，经年憔悴别京华。
贰车何处搔蓬鬓，九日山州见菊花。
梦里荣衰安足道，眼前杯酒且须赊。
商於邹鲁虽迢递，大底携家即是家。
饮凤皇塔次杨苕水韵
林熙春（明代）

凤来栖塔海无波，一柱擎天天几何。万丈虹堤归玉简，千家烟火傍金坡。

斗山在望循凤远，片石遗思畏垒多。相对逐臣成夜饮，不妨鼓枻听渔歌。
同孙推官迪李郎中钧督役河上叙怀三首 其一
刘挚（宋代）

时哉风物媚郊原，无赖禽声对客喧。山色带烟屏依汉，春阳凝日浪浮坤。

河功田利兹为重，士贱民劳岂足论。仙老不妨持道气，朝餐华景望朝暾。
邯郸道
范成大（宋代）

薄晚霜侵使者车，邯郸阪峻且徐驱。
困来也作黄粱梦，不梦封侯梦石湖。
次韵刘景文见寄
彭汝砺（宋代）

万里飘蓬失旧游，汴堤别去又三秋。朔风怅望心先去，夜月相瞻影独留。

偶得篇章还自失，喜因文字会忘忧。几时樽俎追平昔，熟醉灵芝最上头。
雪滩钓叟歌为顾丈茂伦作
李良年（清代）

苇间延缘吾所师，寻阳棹者非凡姿。雪滩钓叟岂其亚，姓名蚤被时人知。

先生旧不事生产，读书树根破万卷。土塯荒凉艺花竹，邻里惊呼车辙满。

此门一杜何当开，笑指笠泽浮吾杯。连峰如银七十二，要看雪尽春风来。

丝挂珊瑚不设饵，命写斯图聊戏耳。网鳜捞虾琐琐人，公若逃名勿图此。

君不见占星梦猎声名驰，照耀史册千年垂。樵青渔童载两头。

诏遣下取新歌词。笔床茶灶往来熟，故人又欲官天随。

从来此事遭物色，黄金尺书来有时。长安已筑招隐馆，肯放此老津梁疲。

武陵桃花今不迷，休歌河水清涟兮。纵不相逢贾太尉，定应愁载庾安西。
西阁
僧志文（宋代）

杨柳蒹葭覆水滨，徘徊南望倚阑频。
年光似鸟翩翩过，世事如阑局局新。
岚积远山秋气象，月升高阁夜精神。
惊飞一阵凫鹥起，莲叶舟中把钓人。
缘识
宋太宗（宋代）

木人莫把石牛骑，海变桑田故不知。
耕地种禾终是妄，真空相偶更无疑。
江宁李谏议
梅尧臣（宋代）

沧江石头下，沄沄泻天东。
寒潮日夕至，不与废兴同。
陛下始封地，气象常郁葱。
六代有旧迹，物景付与公。
切莫负山水，可追王谢风。
庐州三首 其三
朱服（宋代）

肥川胜赏冠他州，浦口扬舲得俊游。梅雨正迷江国路，萍风未破洞庭秋。
竹 其一
郑獬（宋代）

经时不到紫云溪，新笋斓斑青玉枝。生怪南山恶风雨，夜来长得碧龙儿。
题会稽吴汉津远游卷
王恭（明代）

骥足小千里，鹏飞搏九州。唯应星轺使，得以穷周游。

騑騑四牡今何往，秦汉山川古风壤。圣主恩绥下国时，王人位列诸侯上。

官船昨夜广陵秋，二十四桥闻棹讴。长淮柳色迷津吏，一片扬州带驿楼。

单车又发闽关道，九曲溪山旧来好。沈剑波深历历云，钓龙矶断青青草。

君不见主父西游久不归，苏秦金尽故交稀。宁持使节衔君命，出入臣藩复帝畿。

春风太液花如雾，夜月瀛洲访仙侣。白下亭西卖酒家，凤凰台北吹箫处。

故园迢递会稽山，镜水仙舟也梦还。若使功成拂衣去，此心长在五云间。
次韵苏如圭乞猫
周紫芝（宋代）

苏侯家四壁，每饭歌权舆。庾郎鲑菜盘，三韭罗春蔬。

饥鼠窜旁舍，不复劳驱除。何为走老黥，贯鱼乞狸奴。

颇知红锦囊，万卷家多书。我时醉着帽，过子城南居。

手擎乌丝栏，棐几自卷舒。寒具久不设，趸尾亦足娱。

犹恐遭咬齧，备豫须不虞。狸奴当努力，鼠辈勤诛锄。

无为幸一饱，高卧依寒垆。
东坡画竹为周仲辉题
王汝玉（明代）

眉山一代称文雄，落笔往往凌长虹。时将书法作画法，墨花洒出皆神工。

一枝老干欺霜雪，数叶翛翛更清绝。俨如端笏立朝时，馀子纷纷莫能折。

至今看画精爽生，恍疑玉局攀云軿。诗成拜写发长叹，南山一带横空青。
第九十五大阳玄旨颂
释义青（宋代）

轻轻人问玄中旨，便吐肝肠说与他。

木人暗皱双眉处，石女多言争奈何。
陈菊圃参政寄诗千里外托兴于秋燕春花以示玩
马廷鸾（宋代）

风雨危巢萎百花，坐看百鸟竞衔茶。
斜阳对语归飞处，底是乌衣王谢家。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解 其二
孙承恩（明代）

桃李多艳姿，松柏有劲质。君看烈士肠，宁羡儿女色。
和慎思寄次张弟
蔡肇（宋代）

南山千亩龙蛇窟，半夜春雷起屈盘。
欲钓六鳌沧海去，为留春笋作长竿。
雪吉成十一韵
杜范（宋代）

入冬多疠气，阳洩月令畅。
隐雷声间作，万蛰惊塞向。
数日凝重阴，云同寒威壮。
飞琼遍天宇，色界铺宝藏。
前此亦屡白，玉瑞此其创。
缄运用孰主张，一雪压千瘴。
纷纷富家儿，羔酒醉金帐。
谁思道丐者，双脚红玳样。
雇我虽甚贫，可挟尚有纩。
蚤起原年丰，共饱拜天贶。
天意然不然，独立为楚怆。
淮南送司勋李郎中赴阙
罗隐（唐代）

中朝品秩重文章，双笔依前赐望郎。五夜星辰归帝座，

半年樽俎奉梁王。南都水暖莲分影，北极天寒雁著行。

不必恋恩多感激，过淮应合见徵黄。
古意
姜特立（宋代）

共绾同心结，那知有别离。
对人争忍说，不敢画蛾眉。
新晴
丘葵（宋代）

新晴登㟝嵝，欣此冻初解。春风入条肄，枯蘖依然在。

有美北山薇，良苗正堪采。我欲携短筐，悠悠隔沧海。
偈颂一百零三首 其六十
释月涧（宋代）

佛病祖病，正在膏肓。文殊是药采将来都用不著，杜顺灸猪左膊上亦错商量。

东湖水点菖蒲茶，个是单传海上方。
江城子（呈刘无言焘）
葛胜仲（宋代）

浮家重过水晶宫。五年中。事何穷。无恙山溪，鬟影落青铜。欲向穷游寻穷事，云散彩，水流东。

苔花向我似情钟。舞霜风。雪蒙蒙。应怪史君，颜鬓便衰翁。赖是寻芳无素约，端不恨，绿阴重。
偈颂七十六首
释师观（宋代）

大庾岭头提不起，同庵亲手付将来。
等头拾在肩头上，凡圣齐教眼豁开。
戏画松柏壁
王当（宋代）

穷山数家聚，官况羁若旅。
冰厅昼日永，眇眇谁与语。
眷彼苍髯生，结友得新甫。
奋笔写瑰姿，双虬见墙堵。
饱霜柯叶老，积日皮骨枯。
上有云垂天，惨淡阁寒雨。
下有溪潄石，荦确绝埃土。
材奇生长艰，根瘦卓立苦。
交柯寒相依，雷陈共然许。
分干或相避，廉蔺驯两虎。
信非同根生，要是岁寒侣。
众木猥连林，哙等何足伍。
君看桃与李，稼丽相媚妩。
情态能几时，纷纷可堪数。
王中奉汉老挽词
韩元吉（宋代）

符节光华二十春，壮猷曾不侍严宸。
栖心香火才同社，放意溪山幸卜邻。
再世簪缨宜衮衮，一门兰玉尚诜诜。
霜清三港追随地，丹旐飘然泪满巾。
阳春曲
殷七七（唐代）

愁见唱阳春，令人离肠结。郎去未归家，柳自飘香雪。
监试卫通判送桂花一枝得四绝句以谢 其三
王迈（宋代）

君家结得此花缘，盛事龙头四十年。书种至今香不断，馨儿俱作广寒仙。
送巩汉卿同年赴五原理掾
宋祁（宋代）

再赴天官调，仍还多士乡。
华阴馀雾散，光禄故垣长。
春柳侵湖绿，秋云际幕黄。
片言民讼息，编美冠州堂。
贤者之孝二百四十首·崔元暐
林同（宋代）

若为从官好，不异在家贫。
忍以恶消息，而令戚我亲。
竹溪直院盛称起予草堂诗之善暇日览之多有可
刘克庄（宋代）

试听舆人诵，如何是太平。
有生遂其性，无象得而名。
刁斗三边静，锄耰万里耕。
毋庸奏奎聚，不必诵河清。
尧岂容知识，文非以色声。
樵歌殊质俚，未足赞休明。
如梦令 夜坐
李玉照（清代）

梦入愁乡初醒。犹有残灯相映。铁马寂无声，金鸭沉烟已烬。

清冷。清冷。谁念绣衾孤另。
吕公像
张元干（宋代）

巾裹唐装本布衣，平生唯识一钟离。
此中养得婴儿就，世上行尸有许悲。
登小姑山寻云台山
陈用原（明代）

屹立孤峰势一拳，神工造化不知年。江涛俯瞰下无地，云气上浮高近天。

南去山从庐阜出，北来地与宿松连。入村几处堪图画，茅屋依稀桑柘烟。
和少述春日四首 其四
沈遘（宋代）

卧病江东又见春，高斋长日坐生尘。看花饮酒应难强，犹有诗情谢故人。
雨中
孔平仲（宋代）

江南梅已熟，塞北杏初黄。飒飒连朝雨，萧萧满眼凉。

海山阴不断，节物意何长。坐想萧滩景，烟波对渺茫。
赠李道士（并叙）
苏轼（宋代）

驾部员外郎李君宗固，景祐中良吏也，守汉州。
有道士尹可元，良练善画，以遗火得罪，当死。
君缓其狱，会赦，获免，时可元年八十一，自誓且死必为李氏子以报。
可元既死二十余年，而君子世昌之妇，梦可元入其室，生子曰得柔，小名蜀孙。
幼而善画，既长，读庄、老，喜之，遂为道士，赐号妙应，事母以孝谨闻。
其写真，盖妙绝一时云。
世人只数曹将军，谁知虎头非痴人。
腰间大羽何足道，颊上三毛自有神。
平生狎侮诸公子，戏著幼舆岩石里。
故教世世作黄冠，布袜青鞋弄云水。
千年鼻祖守关门，一念还为李耳孙。
香火旧缘何日尽，丹青余习至今存。
五十之年初过二，衰颜记我今如此。
他时要指集贤人，知是香山老居士。
（乐天为翰林学士，奉诏写真集贤院。
）
和权相公南园闲涉寄广宣上人
杨巨源（唐代）

浩气抱天和，闲园载酒过。步因秋景旷，心向晚云多。

翠玉思回凤，玄珠肯在鹅。问师登几地，空性奈诗何。
和陶渊明归田园六首 其四
李纲（宋代）

寂灭乃可乐，纷华何足娱。百年会有尽，富贵同邱墟。

不如早抽会，卜此山林居。手植松与桂，青青三万株。

幅巾坐其下，萧散谁如吾。衣食粗饱暖，会在即有馀。

归依金仙氏，妙契端不虚。借问名利者，还有此乐无。
江上琴兴
常建（唐代）

江上调玉琴，一弦清一心。
泠泠七弦遍，万木澄幽阴。
能使江月白，又令江水深。
始知梧桐枝，可以徽黄金。
槟榔
李纲（宋代）

疏林苍海上，结实已累累。烟湿赪虬卵，风摇翠羽旗。

飞翔金鸑赪，掩映箨龙儿。濩落咍椰子，匀圆讶荔支。

当茶锁瘴速，如酒醉人迟。蒌叶偏相称，蠃灰亦谩为。

乍餐颜愧渥，频嚼齿愁疲。饮啄随风土，端忧化岛夷。
题苏武忠节图 其三
文天祥（宋代）

漠漠愁云海戍迷，十年何事望京师。李陵罪在偷生日，苏武功京未死时。

铁石心存无镜变，君臣义重与天期。纵饶夜久胡尘黑，百炼丹心涅不缁。
虢州西山亭子送范端公（得浓字）
岑参（唐代）

百尺红亭对万峰，平明相送到斋钟。

骢马劝君皆卸却，使君家酝旧来浓。
和江子玉二首 其二
胡宏（宋代）

白驹皎皎来空谷，希声绝世人难续。异端蜂起乱群风，摆脱敝衣聊一沐。

悠然良夜得酣寝，觉来无欠亦无足。不蹈红尘陌上花，自种青云陇头粟。

呜呼夫子大圣人，七日藜羹食无粥。休争得失等鸡虫，克己乐善充身腹。

风云变化会有时，微吟袖手清溪曲。
和陶示周续之祖企谢景夷韵寄朱元晦
吴芾（宋代）

我爱朱夫子，处世无戚欣。
渊明不可见，幸哉有斯人。
奈何不苟合，进用苦无因。
夫子于此道，妙处固已臻。
尚欲传后学，使闻所不闻。
顾我景慕久，愿见亦良勤。
第恨隔千里，无由往卜隣。
安得缩地杖，一到建溪滨。
题茂叔观莲
谢一夔（明代）

先生襟度何潇洒，霁月光风妙无价。为爱莲花君子风，镇日顾无乐闲暇。

中通外直何亭亭，不枝不蔓花明明。游泥不染水云黑，熏风远递天香清。

先生岂是真爱莲，为爱其中别有天。红苞霞抹胭脂淡，翠盘雾滴珍珠圆。

吁嗟先生无风有如此，披图一见心油然。
偈颂四十一首
释慧晖（宋代）

桃红李白落空墀，天碧地青悬锦机。
云鹤出笼过鸟道，饱参密旨不传时。
题和靖先生观梅图无怀上人徵予作
仇远（元代）

痴童癯鹤冷相随，笑指南枝傍小溪。
到处一般香影色，孤山只在断桥西。
中秋谒李生
周贯（宋代）

今年中秋夕，来赴去年约。不见破铁铛，弹指空剥剥。
幽兴
陆游（宋代）

午倦便高枕，朝饥美小餐。
时穿幽圃屐，常掩小庵门。
溪忆鸥盟约，花迷蝶梦魂。
余生犹几许？万事付乾坤。
再送不愚兄二首 其二
饶节（宋代）

今代识真人已少，纷纷鱼目乱骊珠。兄持万古连城璧，只可深藏莫似渠。
家西小亭名水云千顷
姚申之（宋代）

云影翻随宿鸟回，斜晖犹带晚潮来。小桥低处通船过，一队鹅儿两道开。
萍乡
刘克庄（宋代）

闻说萍乡县，家家有绢机。
荒年丝价贵阳市，未敢议寒衣。
寄题汉州西湖兼简知郡马屯田
祖无择（宋代）

房相留遗爱，清风湖水长。
人思浴池凤，谁识济川航。
白雪徽音远，洪钧道化光。
还闻继高躅，新有召公棠。
昉著灸数朝废吟累日继披佳什莫匪正声亦贡七章补为十首学颦之诮诚所甘心 其二
李昉（宋代）

行年已老拟何如，手植园林十亩馀。婢仆尽能修药饵，儿孙亲教读经书。

趋时徇俗诚为拙，守道安身未必疏。惟望多情蓬岛客，偷闲时访野人居。
长沙劝耕
真德秀（宋代）

已看三白兆年丰，更喜春来雨泽通。
从昔楚邦农事早，好将人力副天工。
次韵赠陈季常
吕陶（宋代）

一尘殊不挂胸中，标韵高閒辩论雄。诗得江山深有助，道因橐籥易为功。

平生拟效漆园吏，何日相逢黄石公。可惜壮年长策在，却陪明月与清风。
久客书怀
陆游（宋代）

行役饱看山，沉绵剩得闲。
忘忧缘落魄，耐老为痴顽。
射虎临秦塞，骑驴入蜀关。
芳洲兰可佩，幽磴桂堪攀。
欸乃声饶楚，陬隅句带蛮。
悠然长自遣，故里几时还。
自东泾度小岭闻有地可卜庵喜而有赋
陆游（宋代）

小岭西南烟水间，颇闻有地百弓宽。
谁其云者两黄鹄，何以报之双玉盘。
竹坞未昏先晻暧，莲汀当暑亦清寒。
一庵何日从吾好，会约高人共倚阑。
鹊桥仙（七夕）
葛胜仲（宋代）

凉飙破暑，清歌萦坐，缺月稀星庭户。瓜华草草具杯盘，喜共浥、庭筵零露。

天孙东处，牵牛西望，劝汝一杯清醑。精灵何必待秋通，为一洗、朦胧今古。
次韵乡文叔章访别
敖陶孙（宋代）

力田望逢年，倚市胜刺绣。
十年丘里语，失火要自救。
君行半天下，何处得耆旧。
诸坐老庞说，龙风相赴凑。
全家隐鹿门，遗安不求富。
常时拜休下，大钟尽徐扣。
男儿惟一身，用在百岁后。
譬营屋子室，宗庙先库厩。
不闻买山隐，而有居巷陋。
君看钟鼎家，粱肉或墨瘦。
宁为卖文活，一经老学究。
出身即九折，时命乃大缪。
向来尸里革，口语困逗留。
居然齿编贝，月粟供赁僦。
何知山涧底，鹿逐对饭糗。
文章忌随人，谨勿夸客右。
书林无浅植，笔耒有深耨。
纷纷青紫楦，后进渠领袖。
结交两任昉，设客一阴就。
卑官惭处赠，俚语致公寿。
答黄府女孙
潘用中（宋代）

一曲临风值万金，如何难买玉人心。
君如解得相如意，比似金徽恨更深。
镇海楼次亦云韵
方正澍（清代）

危阑独倚动愁颜，突兀高楼霄汉间。急水与天争入海，乱云随汉共沈山。

未知婚嫁何时毕，安得帆樯自此还。烟树怜人频望远，一丛东北隐乡关。
卜算子（九月十八日寿徐子才）
陈亮（宋代）

悄静菊花天，洗尽梧桐雨。倍九周遭烂熳开，祝寿当头取。

顶戴御袍黄，叠秀金棱吐。仙种花容晚节香，人愿争先睹。
踯躅
释居简（宋代）

露凝丹脸粲芳肌，不御铅华亦自奇。强学海棠春睡足，如何学得未醒时。
和刘长史答十九兄
杨炯（唐代）

帝尧平百姓，高祖宅三秦。子弟分河岳，衣冠动缙绅。

盛名恒不陨，历代几相因。街巷涂山曲，门闾洛水滨。

五龙金作友，一子玉为人。宝剑丰城气，明珠魏国珍。

风标自落落，文质且彬彬。共许刁元亮，同推周伯仁。

石城俯天阙，钟阜对江津。骥足方遐骋，狼心独未驯。

鼓鼙鸣九域，风火集重闉。城势馀三板，兵威乏四邻。

居然混玉石，直置保松筠。耿介酬天子，危言数贼臣。

钟仪琴未奏，苏武节犹新。受禄宁辞死，扬名不顾身。

精诚动天地，忠义感明神。怪鸟俄垂翼，修蛇竟暴鳞。

来朝拜休命，述职下梁岷。善政驰金马，嘉声绕玉轮。

三荆忽有赠，四海更相亲。宫徵谐鸣石，光辉掩烛银。

山川遥满目，零露坐沾巾。友爱光天下，恩波浃后尘。

懦夫仰高节，下里继阳春。
送知县苏祕丞移英州
李覯（宋代）

大邑曰南城，唯君治道行。
何曾设鉤距，到底是聪明。
鼎在神奸伏，鹰来鸟雀惊。
诈穷多自笑，刑重亦知平。
府史知廉士，农桑学颂声。
在官嗟不久，丕绩已垂成。
岭路当过庾，州图喜得英。
还人天与幸，弊俗日将清。
游刃非无地，抟风别有程。
上心应寤寐，彝器待书名。
寄兴化叶明府进卿二首
陈造（宋代）

奥学居瞻数仞堂，业文自笑及肩墙。
平时江月工分影，胜日篝肩约对床。
身世我方怜枘凿，风期君肯遽参商。
相忘两舍虽匏系，当有诗筒访士乡。
呈折子明丈十首 其三
赵蕃（宋代）

故家人物几沈沦，公独风流似昔人。不但金声吐佳句，尚馀玉立耸长身。
棠梨
陆树声（明代）

满树棠梨锦作团，双栖啼鸟斗争妍。边徐生色依然好，赢得东风岁岁看。
偈颂九首
释玿（宋代）

鹊既鸣鹊鹊，鸦则鸣鸦鸦。
禾山四打鼓，赵州三吃茶。
春来花处处，云散月家家。
达磨当年无板齿，祗应特地过流沙。
春暖
陈羽（唐代）

东风吹暖气，消散入晴天。
渐变池塘色，欲生杨柳烟。
幽芳记十六首 其一 胭脂
彭日贞（明代）

为爱仙容好，胭脂艳早春。玉颜何用此，留赠往来人。
病中杂诗
刘岩（清代）

兔魄晦乃光，尺蠖屈乃伸。众顺死之辖，诸逆生之门。

聋者目善视，瞽者耳善闻。缺一得专一，用志斯不分。

困尔以疢痗，加之以艰辛。谁悟天地意，无恩乃殊恩。
和鲍昌朝湖上二首
吴芾（宋代）

一片湖光净见沙，晚来閒上钓鳊槎。
山横平野堆寒玉，水绕孤城绾卧蛇。
遥认茶烟知禁苑，忽闻机杼得人家。
夕阳归路西风急，笑倩旁人整帽斜。
十月一日
杜甫（唐代）

有瘴非全歇，为冬亦不难。夜郎溪日暖，白帝峡风寒。

蒸裹如千室，焦糟幸一柈。兹辰南国重，旧俗自相欢。
浔守李侯以所蓄法书十轴相示题卷末
李纲（宋代）

承平文物何富哉，宝章万笈藏蓬莱。馀篇散落士夫手，名笔往往牙签排。

连年戎马扰河洛，锦标玉轴随飞埃。李侯好事不忍弃，万里艰棘携南来。

炎荒相遇一笑粲，出以示我逾琼瑰。欧虞颜柳邈已远，兰亭况复昭陵埋。

空遗妙迹刻琬琰，不若古楮存烟煤。君谟近世称第一，笔力与古肩相挨。

醉翁工夫不在字，名望自足尊舆台。芙蓉仙人有典则，沧浪逐客气不衰。

胸中磊落难屈折，故使心画奇而巍。东坡行书骋姿媚，山谷草圣穷萦回。

二公文翰照千古，俯视凡马皆驽骀。米颠碌碌不足数，运笔尚有从横才。

迩来非是无点画，追时取好如俳谐。陆书楷法虽小学，古人用意何其能。

君看篆籀写韵语，精巧岂易容追陪。今人万事不如古，矧以毫墨争雄魁。

嗟余病废卧都峤，何止我马云虺尵。感时抚事百忧集，对案不复能持杯。

明窗展卷慰岑寂，坐迁旧观双眸开。梁溪书室插架处，念远更觉增驰怀。

世间雅好无出此，绝胜宝玩琴藏雷。于今此物未易得，愿言什袭传云来。
送客至莫愁湖上遂登胜棋楼有作 其一
舒位（清代）

丁字帘栊井字楼，画船摇出一城秋。十年飘泊才湖上，六代销沈此石头。

漫道佳人难再得，祇因少妇不知愁。栖鸦流水空消息，留作词场考异邮。
奉陪黄帅机访问元夕战场归途见人家园池花木
曹彦约（宋代）

争先报国耻非夫，过后论功失故吾，
志士斗量贤士少，赤松游处智名无。
欧阳全真改秩得邑欲其循循为之人效余尤
曾丰（宋代）

铨法如毛动见绳，通班岁许几人登。
铜章未有路能脱，鹤发不人机可乘。
长策报君簪祓忌，短檠忘本简编憎。
相期循吏传中事，循吏传中人所称。
松路山岩图
徐贲（元代）

清溪入花源，流水春溶溶。趣深屡回转，溪上森群峰。

参差楼观屡，缥缈神仙踪。门陪羽客行，时与樵人逢。

疏萝映崖瀑，薄云荫岩松。孤鹤偶徘徊，众树恒芳浓。

践兹非徒游，要当尽从容。固乏丹泉术，终期此相从。
宴琼林 其一 上元
黄裳（宋代）

霜月和银灯，乍送目楼台，星汉高下。爱东风、已暖绮罗香，竞走去来车马。

红莲万斛，开尽处、长安一夜。少年郎、两两桃花面，有馀光相借。

因甚灵山在此，是何人、能运神化。对景便作神仙会，恐云軿且驾。

思曾侍、龙楼俯览，笑声远、洞天飞斝。向东来、尤幸时如故，群芳未开谢。
雨凉
董嗣杲（宋代）

客中贫莫支，万事付不理。
今秋易觉寒，雨意犹未止。
青青梧桐易，蠹叶浮井水。
秋来未为久，俗尘已披靡。
夜分无眠处，西风裂窗纸。
茸裘蚤关心，奈为病躯使。
云开天宇净，晴霞散馀绮。
却扇披野衣，出门扣知己。
梅梁殿
马之纯（宋代）

太极初时欠一梁，漂流偶见石城傍。
曾闻禹庙还如此，可见川城欲效祥。
不但千年无朽蠹，能令满殿有芬香。
要将盛事传来世，画出梅花十丈长。
饶州酬黄兵宪士弘妙果寺饮别
欧大任（明代）

楚天风雪几停舻，西过康郎更问途。置驿郑庄频请谢，秉麾陶侃在江湖。

借才价重连城璧，映坐光摇五色珠。此夕尊前贪握手，出关征马各踟蹰。
冠礼图
史鉴（明代）

大宾初戾止，赞者相其仪。主人迎入门，揖让共升阶。

铺筵在东序，栉纚为施笄。降升授缁布，进客前致辞。

适房服玄端，爵韠亦从加。幼志既云弃，成德斯慎之。

孝友其时格，多福由兹基。努力永勿替，万寿以为期。

出房欲何之，南面示容体。大宾降西阶，盥卒升正纚。

皮弁亲执之，乃申再加礼。尔德苟能慎，威仪斯济济。

眉寿万斯年，受祉兹其始。素积既阳阳，素韠还委委。

服之永无斁，夙夜斯敬止。三加礼弥尊，欲使谕其志。

爵弁高峨峨，纯衣美而袲。纁裳遵古法，韎韐非新制。

兄弟咸具来，孝友期无替。厥德斯有成，礼仪兹既备。

甘醴受而祭，孔嘉昭尔字。黄耇与台背，俾尔耆而艾。

天休永保之，克昌惟世世。
旧闻邵叟名今识面目於诗句字画中辄取二诗赓
王洋（宋代）

曾参古佛问忘情，可笑初孩尚未名。
自刻肺肝戾定誓，时牵耳目双寒盟。
苦无藉在书窗冷，赖有知怜风竹声。
好是鼻端消息在，夜堂流水梦初成。
留题骊山
谢彦（宋代）

自愧尘容去复来，骊山顶上看崔嵬。谁人得向长安道，曾浴莲汤十二回。
奉和袭美公斋四咏次韵。鹤屏
陆龟蒙（唐代）

时人重花屏，独即胎化状。丛毛练分彩，疏节筇相望。

曾无氃氋态，颇得连轩样。势拟抢高寻，身犹在函丈。

如忧鸡鹜斗，似忆烟霞向。尘世任纵横，霜襟自闲放。

空资明远思，不待浮丘相。何由振玉衣，一举栖瀛阆。
过白乐天琵琶亭 其一
李孙宸（明代）

日暮浔阳古渡头，芦花瑟瑟似含秋。悬知司马江州泪，不为琵琶也自流。
结夏西山诸佛刹效初盛体为排律十首 其六
胡应麟（明代）

荐福崇新搆，能仁拓旧基。殿疑身毒割，宫似竺乾移。

法力金容耀，毫光玉髻披。恒沙登觉岸，阿耨渡香池。

五蕴空罗刹，三摩驾辟支。千身菩萨现，九劫梵王离。

幻化天魔伏，灵通地藏知。运开龙汉后，年纪赤明时。

鹿女衔花献，猿孙拾橡嬉。楗关驯虎豹，伏砌断蛟魑。

古树撑崖出，寒花抱石敧。飞萝悬绝磴，夹筱蔽清漪。

生老偏愁病，贪嗔独恋痴。道存无尽藏，劫满阿僧祗。

舍宅王珣癖，过门杜甫饥。芒鞋万峰雪，岁晚入蛾眉。
过斋厨偶作
陈曾寿（清代）

清晨斋厨香，瓜蔬纷在几。剖竹走滔滔，洗菜天目水。

积薪高若山，不嚼一粒米。辛勤吹火人，日供千食指。

煮饭吾未能，何暇彻生死。但乞焦饭回，堂上献甘旨。
浣溪沙
晁端礼（宋代）

阆苑瑶台指旧居。当年一念别仙都。庆门曾梦得明珠。

赋畀已教尘累浅，修持更与俗缘疏。慧心从此悟真如。
送许员外江外置常平仓
岑参（唐代）

诏置海陵仓，朝推画省郎。还家锦服贵，出使绣衣香。

水驿风催舫，江楼月透床。仍怀陆氏橘，归献老亲尝。
颂古五十七首
释道昌（宋代）

当言不避截舌，当炉不避猛火。
趁手作得家生，到老自能稳坐。
水深杓柄长，舀水洗头剃。
雪峰刀上眼忽开，琉璃殿里无关闭。
夏雨
陈与义（宋代）

三伏过几日，坐数令人瘿。
片云忽西行，庭树生光景。
须臾万银竹，壮观发异境。
天公终老手，一笑破日永。
龙公勿惮烦，事了亦俄倾。
修竹恬变化，依然半窗影。
还日涉寄吴世良
李彭（宋代）

白珩蓝田生，赤骥渥洼种。异产非其源，定自难入用。

吴侯掌武孙，九鼎家世重。筮仕如挽强，妙手一一中。

抱牍凫雁行，严惮安得纵。捐金购奇书，嗜学有馀勇。

邺侯空插架，而子颇成诵。昨日章水头，春风吹客梦。

开筵置清醴，落月流画栋。念子不负丞，义士色为动。

梯山贡楛矢，效珍出银瓮。胡为百僚底，岁月数宾送。

天边赏音意，推毂亦云众。他年解组归，三径着求仲。
谢人寄小胡孙
韩驹（宋代）

致尔自何处，初来犹索腾。真宜少陵觅，未解柳州憎。

婢喜常储果，奴嗔屡掣绳。报君无一物，试为斸寒藤。
【中吕】谒金门　闻嘲
汤舜民（元代）

你鸣珂巷艳娃，我梁园内社家，两下里名相亚。你知音律我撑达，不在双渐
苏卿下。你歌舞吹弹，我琴棋书画。你放会顽我煞撒会耍。你恁般俊煞，我那般
俏煞，也索向奶奶行陪些话。　客中戏示友人
羁愁扰扰，客窗悄悄，何事灯花爆？毳裘云落絮衾薄，不许愁人傲。巽二猖
狂，滕六忄敝忄，透严威直到晓。剡溪无戴老，山阴无贺老，干惹得梅花笑。　落花二令
落花，落花，红雨似纷纷下。东风吹傍小窗纱，撒满秋千架。忙唤梅香，休
教践踏，步苍苔选瓣儿拿。爱他，爱他，擎托在鲛绡帕。
落红，落红，点点胭脂重。不因啼鸟不因风，自是春搬弄。乱撒楼台，低扑
帘栊，一片西一片东。雨雨，风风，怎发付孤栖凤？　长亭道中
起初，看书，只想学干禄。误随流水到天隅，迷却长亭路。古灶苍烟，荒村
红树，问田文何处居？老夫，满腹，都是登楼赋。　纳凉寓意
翠林，绿阴，喜把红尘禁。炎蒸从此去烦襟，毛骨如冰沁。七尺藤床，一枚
石枕，听新蝉叶底吟。饥时节便冫食，渴时节便饮，更待思量甚！
次韵秦观梅花
苏辙（宋代）

病夫毛骨日凋槁，愁见米盐惟醉倒。
忽传骚客赋寒梅，感物伤春同懊恼。
江边不识朔风劲，墙头亦有南枝早。
未开素质夜先明，半落清香春更好。
邻家小妇学闲媚，靓妆惟有长眉扫。
孤芳已与飞霰竞，结子仍先百花老。
苦遭横笛乳飞英，不见游人醉芳草。
可怜物性空自知，羞作繁华助芒昊。
怀旧
陆游（宋代）

身是人间一断蓬，半生南北任秋风。
琴书昔作天涯客，蓑笠今成泽畔翁。
梦破江亭山驿外，诗成灯影雨声中。
不须强觅前人比，道似香山实不同。
送曹李二秀才南上
王翰（唐代）

鹗章一荐入青云，耻作求田问舍人。铜雀赋成还可贵，锦囊诗在未为贫。

幸逢圣治隆千古，不信儒冠误一身。二子才奇真倚玉，来年占断杏园春。
戏题与牡丹同名芍药
耶律铸（宋代）

生倚英姿胜玉英，一生香占牡丹名。县知也是陈惊座，谁许分庭拟抗衡。
集古 自遣
李俊民（金朝）

南路蹉跎客未回，山桃野杏两三栽。逢春渐觉飘蓬苦，更向花前把一杯。
竹枝歌
孙嵩（宋代）

云外猩猩何处声，终朝出没只深菁。
前有悬崖菁几里，行人到此古今情。
赠九华山几谷上人
了禅（清代）

上人高卧处，不与众山齐。庭树啼归鸟，岩花献野麛。

泉从檐际落，月到榻前低。妙悟禅那意，青云自有梯。
学进士作大方无隅二首
刘克庄（宋代）

趋出范围表，席子主之大。
理同然不异，隅至此俱无。
圣岂东西判，游何内外拘。
鹄边天浩浩，蜗角国区区。
广可包三极，微宁泣一夫。
晚知庄老诞，终向孔门趋。
寄高三十五书记（適）
杜甫（唐代）

叹惜高生老，新诗日又多。美名人不及，佳句法如何。

主将收才子，崆峒足凯歌。闻君已朱绂，且得慰蹉跎。
长安道路作
邵雍（宋代）

长安道上何沾巾，古时道行今时人。
不知寒暑与朝暮，车轮马迹常辚辚。
自是此土亦辛苦，雨作泥兮风为尘。
泥尘返复不知数，大雨大风无出门。
看月
王猷定（明代）

日见海天低，夜见海风苦。海水浴天时，星辰皆作雨。

惟月下海中，百道金光聚。波响月可听，波来月可取。

试问山中人，月来几寒暑。
和君俞春暮书事
韩维（宋代）

举俗从多事，惟君独闭关。
废觞岂为戒，开卷不妨闲。
小雨清湖面，飞花乱席间。
应怜狂太守，心不到灵山。
天游观
林锡翁（宋代）

览遍溪山最上头，琳宫贝阙更清幽。
虽然未得长生诀，也道曾从天上游。
悲杭城
刘基（明代）

观音渡头天狗落，北关门外尘沙恶。
健儿被发走如风，女哭男啼撼城郭。
忆昔江南十五州，钱塘富庶称第一。
高门画戟拥雄藩，艳舞清歌乐终日。
割膻进酒皆俊郎，呵叱闲人气骄逸。
一朝奔迸各西东，玉斝金杯散蓬荜。
清都太微天听高，虎略龙韬缄石室。
长夜风吹血腥入，吴山浙河惨萧瑟。
城上阵云凝不飞，独客无声泪交溢。
越王楼歌
杜甫（唐代）

绵州州府何磊落，显庆年中越王作。
孤城西北起高楼，碧瓦朱甍照城郭。
楼下长江百丈清，山头落日半轮明。
君王旧迹今人赏，转见千秋万古情。
次韵郑郎中作四明谢遗尘九题走笔不二 其四 云北
史浩（宋代）

云北人言是北溟，脩鳞可驾上金庭。高风已得扶摇便，聊向虚窗聚德星。
濠上逢客
张元凯（明代）

相逢木兰棹，同过渚莲亭。散发新添白，看山不改青。

种花无旧业，视草有玄经。寂寞江湖上，常占处士星。
报谒徐大雅仁因以题赠三首 其一
赵蕃（宋代）

好在东都孺子孙，壮年曾谒舍人门。祇今此道同终少，君独深藏耻自论。
残句：先帝升遐日
王禹偁（宋代）

先帝升遐日，词臣寓直时。
柩前书愿命，笔下定鸿基。
玉箫庵今名天圣庵
李之仪（宋代）

白发不我贷，青山亦世情。斧斤借羡力，遂易当时名。

吹箫人可想，有念应难平。从兹定相忘，那更随戏成。

松门插天半，竹径梳晶荧。所期茅茨永，丹碧岂愿营。

含悽振落日，拊事悲颓龄。吾生傥与归，境界滋光明。
村外寒食
张侃（宋代）

八字桥边春水平，三家村里亦清明。女郎鼓棹归来晚，却被风光赚一生。
沙头秋晚
黄大受（宋代）

霜风吹冻玉池冰，留滞周南尚未行。
病久故园千里梦，夜寒孤舍一枝灯。
愁缘南贾归舟影，心断黄芦雁声画。
老剑已闲头已白，祗堪吟咏课归程。
题忠州龙兴寺所居院壁
杜甫（唐代）

忠州三峡内，井邑聚云根。小市常争米，孤城早闭门。

空看过客泪，莫觅主人恩。淹泊仍愁虎，深居赖独园。
杨伯贤挽诗
虞俦（宋代）

月记乡评好，年推辈行尊。
巨山曾入梦，楚些莫招魂。
太息驰驹隙，浑疑隐鹿门。
他时耆旧传，知有姓名丰。
和武相公春晓闻莺
杨巨源（唐代）

语恨飞迟天欲明，殷勤似诉有馀情。

仁风已及芳菲节，犹向花溪鸣几声。
舒啸亭为东林山陈氏赋
史鉴（明代）

渊明一代士，所怀在本朝。弃官归去来，舒啸登东皋。

将为愤懑渫，岂以音节超。亦有逸群人，葺宇此逍遥。

发口忽成音，逸响一何嘹。长风集万里，游云薄九霄。

幽深比琴瑟，清激超竽箫。绵驹丧其精，王豹亡其谣。

眷兹自然妙，何须钟律调。遥遥苏门山，至人当见招。
送别
杨凝（唐代）

樽酒邮亭暮，云帆驿使归。野鸥寒不起，川雨冻难飞。

吴会家移遍，轩辕梦去稀。姓杨皆足泪，非是强沾衣。
题惠崇着色四时景物
楼钥（宋代）

旧说惠崇真画师，生绡四幅见天机。
鹭翻桃岸韶光妩，鹅漾莲塘暑气微。
风劲宾鸿霜始肃，寒欺花鸭雪初飞。
分明知是丹青卷，仍欲沙头唤渡归。
别邹汝愚谪雷州某所吏目五首 其五
蔡清（明代）

我观古丈夫，挥手构寰区。节士非得已，矧彼章句儒。

六籍垂世意，岂为崇简书。心丹宜细炼，为邦者如愚。
六歌 五羊城
方殿元（清代）

五羊城，我生之初犹太平。朱楼甲第满大道，中宵击鼓还吹笙。

南隅地僻昧天意，二王赫怒来专征。城中诸将各留命，百万蒸黎一日烹。

家家宛转蛾眉女，尽入王宫作歌舞。妙舞娇歌杂鬼哭，疮痍尚在重翻覆。

乱后遗黎又仳离，当日哀嫠更茕独。前秋奉母辞乡里，弟妹牵衣怜我姊。

日日高楼望母归，谁知魂返烽烟里。魂返烽烟不可知，灵輀倏忽滞三期。

何年得度梅关去，泣血浈江向南注。
豫章儒者
刘敞（宋代）

豫章有儒者，读书三十年。但识上古风，不知时俗迁。

一闻西戎叛，有意摧群顽。诣阙上封章，臣知用兵权。

不在劳士卒，不须役戈鋋。要先正其本，本正末自安。

臣观朝廷中，或有可废员。臣观草泽中，或有可用贤。

国家既失此，奸吏随矫虔。吏奸万事隳，外患随因缘。

所以子玉存，文公积愁颜。所以汲黯亡，淮南为无难。

天子览表叹，当朝常拳拳。回头谓群公，可付史馆编。

可使靡好爵，以补风化源。岂知贵臣忌，投尔南海壖。

不得面指陈，胸襟曷由宣。卒走驱使行，行行酌贪泉。

名与囚隶俱，位乃胥校联。九重竟不知，犹谓列王官。

奈何乐尧舜，乃是取危颠。谁云遇明主，未免遭弃捐。

遂令天下士，齰舌戒勿言。宁有死壑中，安有议君前。

浮云蔽白日，自古同所叹。岂为此生悲，我歌愿胪传。
和王守城山
陈杰（宋代）

宦游落拓成前梦，乱瘼摧藏各幸民。
岁晚来门今雨旧，人间倾盖白头新。
斯文不厌重论细，吾味何关数面新。
海内凄然成二老，玻瓈更共一江滨。
泊舟富池乞灵祠下
杨冠卿（宋代）

大江东南来，冯夷此其宫。
群山各献状，奔走如游龙。
将军万人杰，智勇摧奸凶。
草木知威名，旗常纪丰功。
庙食填兹土，楼阁何穹窿。
我来拜灵祠，红日方曈曨。
神乌集飞樯，雪波捲晴空。
椒桂荐芳馨，精诚冀感通。
谓言身半百，扁舟吾欲东。
羞作贾胡留，愿借一帆风。
送褚山人归日本
贾岛（唐代）

悬帆待秋水，去入杳冥间。东海几年别，中华此日还。

岸遥生白发，波尽露青山。隔水相思在，无书也是闲。
过兰溪
杨时（宋代）

纷纷朝市竞秋毫，江上霜风正怒号。
不问扬澜与彭浪，翩然东下日千艘。
壬辰冬日同人集即山庐分韵得声字
冒方华（清代）

不管人间岁易更，客来空谷惬幽情。一江烟水团鸥梦，十月风幽冻雁声。

挂壁昏镫侵鬓冷，洒窗白雨入诗情。耆英社远文章在，万古无寒此夜盟。
好事近 次韵他伯纪桃花
李弥逊（宋代）

春苑杂花芳，诗老剩誇梅格。谁道武陵深处，便不如姑射。

莫分红浅与红深，点点是春色。生怕一番风雨，半飘零江国。
杜少陵像
释元肇（宋代）

许国丹心苦，唐天春日低。蹇驴应借得，吟过瀼溪西。
过虎丘
周南（宋代）

狐埋狐搰已无成，春去春来几度登。
海涌名山真幻出，酒酣看剑已尘凝。
鸥陂人远台空在，莺谷声残鸟倦应。
越绝兴亡俱一梦，为君同吊剡溪藤。
柬赵子实 其一
屈大均（明代）

往岁慈娥清峪边，佳人双鬓杏花烟。莺歌细雨谁能那，马惜残霞亦不前。
次韵慎思贻二公诵诗
张耒（宋代）

西城永夜灵鼍鼓，北寺五更青石钟。
九牧何时官事了，三英聊喜故人逢。
甲庚定处君无让，蹀躞归时我请从。
从却睡魔通夕语，明窗茗粥不体浓。
赠人远游
倪道原（元代）

远辞云月谢松萝，频倚邮亭拂太阿。裘解鹔鹴春卧稳，杯乾鹦鹉夜吟多。

三韩方丈连沧海，华岳终南隔大河。此地经过重回首，天门佳气正嵯峨。
飞仙篇用周草窗韵
李龏（金朝）

明星灿白石，八极傍无端。羽驾紫霞表，月窟春阑珊。

三元流珠秘，换骨初不难。弹指一尘劫，世人漫愁叹。

王乔羡门生，鸾鹤常媻媻。刚风导幡旟，冉冉如飞翰。

仙人揽六著，著以赪玉盘。上朝东华阁，主君颜渥丹。

邀我小税驾，为说平生欢。彤云烁羽袂，鳌背晨光寒。
送荪友
纳兰性德（清代）

人生何如不相识，君老江南我燕北。
何如相逢不相合，更无别恨横胸臆。
留君不住我心苦，横门骊歌泪如雨。
君行四月草萋萋，柳花桃花半委泥。
江流浩淼江月堕，此时君亦应思我。
我今落拓何所止，一事无成已如此。
平生纵有英雄血，无由一溅荆江水。
荆江日落阵云低，横戈跃马今何时。
忽忆去年风月夜，与君展卷论王霸。
君今偃仰九龙间，吾欲从兹事耕稼。
芙蓉湖上芙蓉花，秋风未落如朝霞。
君如载酒须尽醉，醉来不复思天涯。
己卯中秋雨
连文凤（宋代）

南楼一梦已凄凉，好景难逢重感伤。
天上此时如白书，人间何感有清光。
山河旧影云俱黑，灯火新愁夜正长。
毕竟老蟾终古在，西风客鬓易苍苍。
玉簪花一名鹭鸶
尤袤（宋代）

一种幽花迥出尘，孤高耻逐艳阳辰。
瑶枝巧插青鸾扇，玉蕊斜欹白鹭巾。
难与松筠争岁晚，也同葵藿趁时新。
西风昨夜惊庭绿，满院清香恼杀人。
夏日过庄严寺寺僧索诗为留三绝拉舍弟同赋
晃公休（宋代）

病起支离倚瘦筇，幅巾芒屩竹阴中。
闻蝉未有惊人句，且就禅床一榻风。
前寄左省张起居一百言寻蒙唱酬见誉过实却用旧韵重答
郑谷（唐代）

减瘦经多难，忧伤集晚年。吟高风过树，坐久夜凉天。

旅退惭随众，孤飞怯向前。钓朋蓑叟在，药术衲僧传。

鬓秃趋荣路，肠焦鄙盗泉。品徒诚有隔，推唱意何坚。

寒地殊知感，秋灯耿不眠。从来甘默尔，自此倍怡然。

兰为官须握，蒲因学更编。预愁摇落后，子美笑无毡。
吟社递至诗卷足十四韵以答之为梅水村发也
赵必象（宋代）

梅花老山林，思与天下芳。
琼花差清白，荐之守维扬。
鹊桥仙
向子諲（宋代）

合卺风流，擘钗情态，压倒痴牛E66D女。今年云外果深期，想却笑、人间离苦。

萦愁叠恨，青山绿水，杳杳重重无数。寻常犹有梦能来，到此夜、无寻梦处。
杨谨仲和顷者三诗见贻复次韵六首
赵蕃（宋代）

不减浣花头，仍兼事事幽。
浑忘帝城札，好在竹林游。
有意求如愿，无机防海鸥。
秋凉入吾树，旧读定能搜。
感皇恩（游□□园感旧）
朱敦儒（宋代）

曾醉武陵溪，竹深花好。玉佩云鬟共春笑。主人好事，坐客雨巾风帽。日斜青凤舞，金尊倒。

歌断渭城，月沈星晓。海上归来故人少。旧游重到。但有夕阳衰草。恍然真一梦，人空老。
寄题洋川与可学士公园十七首 其十 禊亭
吕陶（宋代）

山阴已陈迹，此乐终如何。酒船深不碍，去住少风波。
病中作
陆游（宋代）

苦雨侵衰骨，余寒著弊裘。
病多辞社饮，贫甚辍春游。
日日亲蔬圃，时时弄钓舟。
回头语造物，与子两无求。
后天易吟三十首
方回（元代）

易经之下卷，何以始恒咸。
贞女家人得，如诗有二南。
李光道见过赠诗
华镇（宋代）

高槐上拂青天面，枝疏不得惊禽恋。槐下官曹何冷落，去马来牛色多倦。

春风绿杨暗虚室，秋雨苍苔锁深院。三见墙头梅子花，一字不画尘侵砚。

宛如太古两相忘，况复飞盖追游宴。有时独咏西园诗，想像清风情眷眷。

门前忽报华轩过，邂逅开怀如昔见。目击便嗟相得晚，更仆清谈尽黄卷。

顾我迂疏何所取，似君秀颖乃可羡。少壮应须努力时，人间岁月如流电。
拟诗赠许伯桢太史貤荣拜恩
王弘诲（明代）

青青涧下松，郁郁原中柏。至人已云逝，眷兹重含恻。

伊昔偕隐已，鸿光齐令德。偿金不自明，卧絮寒雪积。

茹荼自哺雏，一经贻燕翼。神巫亦何奇，禄养谓不克。

严霜萎百草，白日忽西匿。鸿图启太史，扶摇振六翮。

谒帝承明庐，汉室虚前席。龙章下彤墀，恩褒何赫奕。

金马承使轺，玉鱼贲泉穸。养岂必钟鼎，孝匪在朝夕。

显扬古所羡，道在名愈炽。感彼蓼莪篇，昊天诚罔极。
寿年友海陵令张湛虚 其三
倪元璐（明代）

百尺楼头又一层，蝗迁禽拥讵称能。汉书载有张堪传，未必渔阳敌海陵。
次韵看山
赵抃（宋代）

到烂哥山即武夷，并舟于此袂将离。公来一意苏疲俗，借问闽州知不知。
昆山兄惠笔乃周寿玉簪样试用其一已作秃翁犹
赵蕃（宋代）

遂初赋就笔余铓，赠我蒙探古锦囊。
耐久固殊流俗败，含情浑似故人长。
又和仲远答锐长老二首 其一
韦骧（宋代）

庭柏经霜色半黄，暂安禅室意阳阳。高怀洞见人间世，凫鹤纷纷自短长。
题李伯时画五马图
戴表元（宋代）

呜呼良马不世出，今人担寻李侯笔。
五龙忽堕白云乡，海角孤臣看自失。
太平天子开明堂，前驱麒麟后鸾凰。
当地此马来万里，想见顾盼生风霜。
龙眼老仙亦如此，挥毫谈笑群公裹。
官间禄饱少尘埃，雾阁云窗天上起。
风流转眼余山河，人间荆棘何其多。
临风卷图三太息，此马今存知奈何。
偈颂一百零二首
释慧远（宋代）

元正启祚旧时事，万物咸新今日春。
自是天机超妙化，何须更捋鬼头市。
攀北斗，倚南辰，
唱拍相随特地新。引得水轮风轮火轮金轮相磨不俱不动，
执持世界等空手。面皮厚二寸，
眉毛重八斤。有时无事倚门立，
十字街头等个人。
依韵和原甫厅壁许道宁山水云是富彦国作判官
梅尧臣（宋代）

山情水思半轩间，试问来居有底闲。
唯有才高方暇佚，无论岁月自能攀。
再答二十八字
钱协（宋代）

春雪严凝暖未回，围炉犹拥已燃灰。明朝知是长斋毕，准拟冲泥踏水来。
高宗郊前朝献景灵宫二十一首
真宗（宋代）

我后临灵，奠币攸毕。
式旋其赵，榘度有式。
礼容齐庄，孝思纯实。
天休滋至，时万时亿。
题上皇观
薛逢（唐代）

狂寇穷兵犯帝畿，上皇曾此振戎衣。门前卫士传清警，

砌下奚官扫翠微。云驻寿宫三洞启，日回仙仗六龙归。

当时丹凤衔书处，老柏苍苍已合围。
和榴皮题壁韵 其三
郭椿年（宋代）

百岁光阴殊迅速，满堂金玉谩赢馀。岂无白日升天事，未有阴功紫府书。
路逢青州王大夫赴镇，立马赠别
白居易（唐代）

大旆拥金羁，书生得者稀。何劳问官职，岂不见光辉。

赫赫人争看，翩翩马欲飞。不期前岁尹，驻节语依依。
转应曲
杨慎（明代）

银烛。
银烛。
锦帐罗帏影独。
离人无语消魂。
细雨斜风掩门。
门掩，门掩，数尽寒城更点。
长沙劝耕
真德秀（宋代）

使君元起自锄犂，田野辛勤事总知。
要为尔民除十害，肯容苛政夺三时。
奉和御制藉田诗
夏竦（宋代）

绍休文祖盛仪陈，载耜东耕恊仲春。冕服远推踰古制，须知明主为生民。
诗一首
王安国（宋代）

三见齐王不一言，须知自古致君难。纷纷齐虏誇迂阔，口舌从来易得官。
偈
释元实（宋代）

一位才彰五位分，君臣叶处紫云屯。
夜明帘卷无私照，金殿重重显至尊。
落星寺
范仲淹（宋代）

长江万里来，古寺中流起。
何如天上星，汩汩波涛里。
白头吟四首 其三
胡应麟（明代）

箱中犊鼻裈，碎破不堪著。回身掷向郎，将心自摸索。
雪中闻鸠
王令（宋代）

孰谓拙者鸠，已厌不可弹。
吾寒方病雪，尔何雪自唤。
寒城千万家，什伍赤两骭。
通衢结沮冰，走指堕或半。
门闭市无人，灶冷烟不爨。
俗以雪为贺，我独雪之叹。
富贵宜为忧，不忧亦何患。
新年
陆游（宋代）

寄迹人间梦已长，新年脱帽始微霜。
坐中使气如秦侠，陌上行歌类楚狂。
扫榻欲招贫与语，杜门聊以醉为乡。
稽山剡曲虽堪乐，终忆祁连古战场。
九日会饮翠麓
赵处澹（宋代）

山亭对佳客，秋老暮烟横。
鸟下江如画，潮回浪有声。
竹光添麓润，诗思入门清。
偶约非因酒，相逢话此生。
使东川。江花落
元稹（唐代）

日暮嘉陵江水东，梨花万片逐江风。

江花何处最肠断，半落江流半在空。
大安病酒留半日王守复来招不往送酒解酲因小
陆游（宋代）

江驿春酲半日留，更烦送酒为扶头。
柳花漠漠嘉陵岸，别是天涯一段愁。
水调歌头（幕府有和，再用韵）
李曾伯（宋代）

枣颊上秋色，朔漠寇南来。斧塘锋猬棼集，腥雾扫难开。细看眼前局面，惊落人间匕箸，砥柱者谁哉。熊虎贾余勇，狐兔等轻埃。

炮雷轰，戈日耀，阵云排。不图风定波息，谈笑静长淮。要诧穿杨妙手，乘早闹蓝抽脚，谁拙又谁才。束起楼兰剑，归钓子陵台。
减字木兰花（郑尚书席上借前韵）
林淳（宋代）

嫣然笑粲。醉靥融滋春意烂。侍宴终宵。欢动帘帏酒易消。

尊前狂客。惊见蕊仙新谪籍。珠阖深关。丹就同归海上山。
送黄叔威还阁 其二
屈大均（明代）

知交闽越少，为我语亡诸。有友梅鋗在，无人大汉馀。

侯官数灾异，高叟断音书。晚景忧孙子，题诗恐太疏。
深院
孙惟信（宋代）

深院清明冷凤箫，梨花寂寂雨潇潇。
秋千一架红墙角，终日无人影自摇。
废畦
杜甫（唐代）

秋蔬拥霜露，岂敢惜凋残。暮景数枝叶，天风吹汝寒。

绿沾泥滓尽，香与岁时阑。生意春如昨，悲君白玉盘。
华素台
薛玄曦（元代）

银台错落照长春，泰宇清明绝点尘。星斗九天分楚越，山河万点界瓯闽。

花边绛节招猿鹤，云点丹梯驻凤麟。戏马歌风何足数，初阳今古对天人。
寄田锡舍人
张咏（宋代）

当年心计此心知，忽忽逢人亦自疑。
枉是忧公生白发，有何长略谢清时。
林僧已怪抽身晚，朝侣犹嫌到阙迟。
多喜通规识幽抱，路遥无处寄相思。
初蝉
舒岳祥（宋代）

雨余山气凉，高林发清樾。
黄鹂百啭罢，初蝉始幽咽。
独茧曳长缲，既续还又绝。
衰年感时节，坐久心寸折。
梦归伊川上，树深泉乱发。
倚杖听多时，残阳满双阙。
次韵游龙门十绝 其四
洪咨夔（宋代）

苍崖斗立两扉开，行雨龙归尚殷雷。袅袅天风瑶草碧，神清依旧锁楼台。
和宋既庭顾茂伦刘西翰沈石均沧浪亭诗
王懋忠（清代）

烟外吴山数点青，寒波渺渺抱空亭。国门尚奉将军令，海徼方高处士星。

岂悔邹枚惟作赋，何妨申伏且专经。临岐不作杨朱泣，渔父《沧浪曲》可听。
句 其二
赵子栎（宋代）

发为干戈白，心于社稷丹。
写画题赠苏性初归吴
王绂（明代）

我家住锡麓，君家住吴城。相去百里近，一日孤帆程。

君才日方茂，我鬓日已白。相逢一笑间，共作京华客。

君今忽归去，别我将晨征。怀哉旧猿鹤，写此丘壑情。

丘壑不可恋，宜奋青云志。长安三月春，沽酒待君至。
闲居作
贯休（唐代）

闲门微雪下，慵惰计全成。默坐便终日，孤峰只此清。

身心闲少梦，杉竹冷多声。唯有西峰叟，相逢眼最明。
次韵和观文王尚书谢余寄示新诗
宋庠（宋代）

久免台阶重，频迁郡守优。
朱轮真冒宠，白发自惊秋。
事往情多真，年衰气失遒。
徘徊河里望，凋落汉庭游，
俚曲聊成唱，真筌不暇搜。
空思益者友，安议赋家流。
心町都遗跡，辞林幸见庥。
丰谣连井甸，华札满轻邮。
已许琼为报，何妨漆更投。
济川毋谑我，归梦在渔舟。
集句拟刘文纲少参悼亡 其三十二
朱诚泳（明代）

几度相思入梦频，镜中金翠李夫人。

暂时会面终相异，白水青山空复春。
枫林雨止
范梈（元代）

篱角枫林露鹊巢，春深翠叶未全交。山家老屋浑相似，千里行人识把茅。
偶经西湖林逋故宅四圣观见旁畜野鹤立草径对之萧然有怀 其一
员兴宗（宋代）

未分幽容相料理，只缘老子合婆娑。此中琢句出冰玉，曾吸湖光奈尔何。
自浑源赴大同道中
王鸿儒（明代）

仆从衣裘薄，溪山冰雪深。
西风吹剑首，晓日照琴心。
慷慨平胡策，凄凉出塞吟。
书生徒有志，但恐二毛侵。
句
丁谓（宋代）

四序开新历，三光肇载阳。
灵鹫道中
韩淲（宋代）

历历山川旧，舆篮我为迟。偶同三友去，又作一篇诗。

怀德樟丘远，阊门玉片思。僧窗攲梦枕，休问夜何其。
捧香人
王安礼（宋代）

绮席延佳士，香来似有情。当年漫拱默，终日费携擎。

偶以朱蓝僣，还因刻画成。犹胜海上客，逐臭了平生。
题四皓庙四首 其一
邵雍（宋代）

强秦失御血横流，天下求君君不有。正是英雄较逐时，未知鹿入何人手。
送人随大夫和蕃
储光羲（唐代）

西方有六国，国国愿来宾。圣主今无外，怀柔遣使臣。

大夫开幕府，才子作行人。解剑聊相送，边城二月春。
寄题万元享舍人园享七景·意山
杨万里（宋代）

不识弁山面，相逢笠泽诗。
秪应晚云散，玉立对门时。
次韵苕雪白芍药诗
陈曾寿（清代）

殿春春去奈佳期，寂寞遗芳欲怨谁。差胜伤离三月尽，还如见佛一花持。

翻风偏自当瑶砌，炙日何曾损雪肌。难补韶光补愁恨，故应苌楚乐无知。
上太师公相生辰诗十首 其十
韩驹（宋代）

手扶日月补圜穹，锡第庸旌再造功。乐奏钧天迎骑拥，诗歌湛露晏堂丰。

属车临幸龙颜喜，拔宅飞升帝眷隆。燕雀非惟依托计，华夷亿万赖帡幪。
挽邓夫人
王柏（宋代）

霜冷留宾发，心融篆贝经。
疏金重锦诰，琢玉璨之庭。
方禄参军养，俄丹寿母铭。
可怜萱草露，也解泣仪形。
和计敏夫留题云溪
郭印（宋代）

知君绝学谢尘编，语默行藏不碍禅。
亲到云溪重说偈，天开地辟见纯全。
观怡亭石刻
喻文鏊（清代）

樊楚壮南服，岷涛涌晴雪。城郭凌江皋，云本互遮{辶世}。

怪石势崩腾，状熊矜诡谲。如象复如马，又如龙出没。

伊昔营飞亭，岛屿生栉棁。元化涵沧溟，踞石聚硉矹。

粗厉归磨砻，镌锓纪岁月。铭词既古异，斯篆更雄杰。

蛟虬不敢扪，趩𧾨藓苔啮。仿佛钗头痕，忽诧金电掣。

李莒工八分，神清体严密。固应六一翁，集古拟三绝。

使君才且贤，好古中情结。辟榛劳爬罗，鸠工尽剔抉。

我惊神欲飞，空山舞撇屑。浩歌缅前规，流光祇一瞥。
重寄水西新公道场渭公三塔宽公 其一
张翥（元代）

我恐前生老法华，退居清淡即僧家。禅师有道常骑虎，侍者通神自辟蛇。

已负法身来震旦，终抛尘网觅提奢。洞庭春后多风水，准拟南归买钓车。
送江泰发晦庵书院小学教谕
方回（元代）

翩然归去两芒鞋，朱子书堂小学斋。好向四书寻骨髓，敢辞五岭役筋骸。

晦传可是终无愧，遁筮谁知晚□佳。前哲持身但如此，知时岂不有吾侪。
次韵赵永兴梅花蜡梅水仙 其二
韩淲（宋代）

绛纱中单发幽芳，不肯祗作脂粉妆。取蜡为花付禅老，护寒却有麝脐香。
钱塘遇沈时仲匆匆索别
李洪（宋代）

三年啄腐共吞腥，乍解南冠觐舜廷。
新贵论交头漫白，吾曹相遇眼终青。
休嗔轻薄纷纷雨，还恨分携落落星。
岁晚江湖未归客，蒯缑弹铗不堪听。
送水云归吴
陈真淑（宋代）

天山雪子落纷纷，醉拥貂裘坐夜分。
明日马头南地去，琴边应是有文君。
送曾道者归玉笥旧隐二首 其一
刘弇（宋代）

踏尽匡山十载云，却抽秋鹤九皋身。明明似为溪毛熟，笑整西风不屋巾。
秦淮
罗必元（宋代）

秦淮横贯帝王州，万瓦鳞鳞枕碧流。
系艇莫愁何处去，绿杨深巷有青楼。
发通州
文天祥（宋代）

白骨丛中过一春，东将入海避风尘。
姓名变尽形容改，犹有天涯相识人。
天冠山同诸学士为祝丹阳赋 其五 小隐岩
杜本（元代）

山深人寂寂，涧曲水沄沄。顾尔非忘世，遗身在白云。
记梦三首
杨万里（宋代）

水动花梢动，花摇水影摇。
不知各无意，为复两相招。
送刘赞府之官都昌五十韵
宋濂（明代）

都昌古鄡阳，旧号为江国。
右拒落星湾，左据彭蠡泽。
岩霏朝散蠙，川景时眩白。
居然风气会，生聚密如织。
名区列象犀，高楼发箫笛。
酒帘杏花园，渔市摐洲栅。
盛极理必衰，楚氛忽陵斥。
连云六千家，一炬半天赤。
积尸成坡陀，冻血凝洛泽。
瑟瑟触髅语，多在风雨夕。
今春疆理复，尽出将军力。
庙堂遣良令，铲茅辨街陌。
生茨四五椽，足憩王乔舄。
日出绾铜章，瞠目销岑阒。
隶卒瘦如竹，见人犹辟易。
似闻庭除间，夜有黑虎迹。
又烦刘赞府，共树怀柔绩。
定知灰籥应，岂假龟墨食。
赞府实奇才，不用髯如戟。
玉立伟丈夫，见者改颜色。
文字五千卷，肠胃觉充塞。
摛辞夺春花，艳艳美堪摘。
吟酣或挥翰，龙蛇出肘腋。
阴灵助变化，凌厉意惨黑。
人夸胜玙璠，自谓聊戏剧。
兼攻刑法家，儒术共缘饰。
应能不负丞，奇略肥民瘠。
墙阴或艺桑，中丁皆袯。
勿羡翻经台，学着登山屐。
可怜康乐公，却类弥天释。
勿升元辰山，去踏马蹄石。
丹灶白草秋，青鸟书难觅。
勿栖五柳馆，惊见元亮宅。
仕隐各有心，忘世非良则。
当如陈大夫，树陂寿民脉。
令名垂无穷，晴波共洋溢。
我辞固强聒，君子宜慎择。
时当九月交，凉气压离席。
黄花如窥人，啼蛩似留客。
新蟹斫金瘦，甘酿拍琼液。
饮余志慨慷，狂语忘岸帻。
执手立沙头，欲别貌还戚。
顾予诚缪悠，颇有书传癖。
造文应时需，不异陪篸役。
扼吭操左袪，立志在必得。
每藉翰墨润，粲粲有精魄。
西风片帆张，遽作千里隔。
仓皇车折轮，颠沛禽铩翮。
不知孤月夜，何人破愁寂。
傥有尺素书，早寄凌风翼。
蓬莱三殿侍宴奉敕咏终南山应制
杜审言（唐代）

北斗挂城边，南山倚殿前。
云标金阙迥，树杪玉堂悬。
半岭通佳气，中峰绕瑞烟。
小臣持献寿，长此戴尧天。
辛丑都司公廨与陈景清诸友小集作
李曾伯（宋代）

几年漫浪尚萍流，汩没京尘雪满头。
得意正浓须却雇，奉身而退是良谋。
未忘雅志怀安石，长忆平生愧少游。
归去何求闲足矣，数椽村屋一虚舟。
子夜四时歌八首 其六
张时彻（明代）

恻恻复恻恻，桑黄秋露白。持糜不能餐，持麻不能织。
用山谷韵题洪子恂所藏山谷六言诗
许及之（宋代）

逢原妙处何如，水到自然成渠。信手拈来都是，弹圆颂印泥书。
望江南词
岳礼（清代）

玉箫婉转黄鹂鸣，海棠枝颤垂丝轻。龙脑调水染退红，烟罗雾縠亲裁缝。

大江南岸阖闾城，微风吹过香气浓。青鸟去时春在柳，奄忽榴花劝蒲酒。

横塘底事梦纷纷，桂桨兰舟得渡否。举首望云云茫茫，江南万里心徬徨。
中秋佳月怀杜安行冯当可二首
郭印（宋代）

绝胜寻常三五盈，魄成金气自然清。
烟云敛迹秋空阔，星斗沉光夜色明。
璧堕江心随浪涌，镜飞天面逐人行。
四方万里同清赏，大地今成白玉京。
进圣训
宋度宗（宋代）

宠颁御墨十行新，天赐光华被小臣。
家学传心当谨守，恩深何以报君亲。
偈颂八十五首 其七十六
释妙伦（宋代）

门外一犬吠，櫩前一鸟鸣。天际半钩新月，移影上疏棂。

忆得雪山六载，冻不死，饿不杀，夜半见明星。
青玉案（生朝）
张元干（宋代）

花王独占春风远。看百卉、芳菲遍。五福长随今日宴。粉光生艳，宝香飘雾，方响流苏颤。

寿祺堂上修篁畔。乳燕双双贺新院。玉斝明年何处劝。旌方童满路，貂蝉宜面，归觐黄金殿。
晚秋
王同祖（宋代）

世变无穷客恨长，栏干遍倚怕斜阳。满篱黄菊无心看，付与游蜂自在忙。
同羁夜集诗
谢朓（南北朝）

积念隔炎凉，骧言始今夕。已对浊尊酒，复此故乡客。

霜月始流砌，寒蛸早吟隙。幸藉京华游，边城燕良席。

樵采咸共同，荆莎聊可藉。恐君城阙人，安能久松柏。
次韵时旸对雨喜晴二首 其二
吴宽（明代）

断虹连返照，向晚喜新晴。远市浮埃尽，长沟积水清。

歌谣童子事，刈穫野人情。身在幽燕地，无劳赋北征。
郊庙歌辞·梁太庙乐舞辞·开平舞
佚名（隋代）

黍稷馨，醴酉齐清。牲牷洁，金石铿。
恭祀事，结皇情。神来格，歌颂声。
徐州黄楼歌寄苏子瞻
郭祥正（宋代）

君不见彭门之黄楼，楼角突兀凌山丘。
云生雾暗失柱础，日升凌落当帘钩。
黄河西来骇奔流，顷刻十丈平城头。
浑涛舂撞怒鲸跃，危堞仅若杯盂浮。
斯民嚣嚣坐恐化鱼鳌，刺史当分天子忧。
植材筑土夜连昼，神物借力非人谋。
河还故道万家喜，匪公何以全吾州！
公来相基垒巨石，屋成因以黄名楼。
黄楼不独排河流，壮观弹压东诸侯。
重檐斜飞掣惊电，密瓦莹净蟠苍虬。
乘闲往往宴宾客，酒酣诗兴横霜秋。
沉思汉唐视陈迹，逆节怙险终何求？
谁令颈血溅砧斧？千载付与山河愁。
圣祖神宗仗仁义，中原一洗兵甲休。
朝庭尊崇郡县肃，彭门子弟长欢游。
长欢游，随五马，但看红袖舞华筵，不愿黄河到城下。
红玉谁家女四首 其三
刘敞（宋代）

翠霞金缕衣，独立翳斜晖。无奈春风荡，吹人只欲飞。
柏香岩
释居简（宋代）

卜筑深云榜柏香，小楼缥渺远吞江。路随山转巧当户，潮与月来高挂窗。

得饱但惭秋稼足，爱眠嫌听晓钟撞。明明斗劣无求胜，一任诸方建胜幢。
夏夜雨意
晁补之（宋代）

凝云遮汉月不舒，微电时照东南隅。
风条不动柱础湿，初夜深砌吟蝼蛄。
苏墅
苏滨（宋代）

流水斜阳外，村墟杳霭间。何年遗片石，终古爱眉山。

阳羡田空没，兰陵宅易还。耦耕吾所乐，风雅自相关。
污亭
邵雍（宋代）

许由为计未为深，洗耳如何不动心。
到此洒然如世外，何尝更有事来侵。
都下灯夕
宋庠（宋代）

火树欝岧峣，山车切绛霄。
层楼移旦阙，複道借星桥。
花散非因雨，霞多不为朝。
声来知佩近，香去惜车遥。
遇扇还闻曲，逢台即听箫。
更筹且莫尽，綵月正飘摇。